لھتیں گلگ
نبشتہ کار: چراگ رژن
( پھلین خاران نیوز )
سرگوست
وھدے من کہ آئی ءَ پون کناں، جوڑی ڈڈّی ءَ پد مدام گلگ کنگ ءَ شرو کنت، مدام آئی ءِ گپ ھمے یکین انت تو نیائے، تو دیر کنگ ءَ ئے، منا وش نہ بیت منا زھیر کنگ ءَ انت. درستیں گپاں یک رد ءَ گُش ایت. من بس ھمے ساھتاں گوانکو ءَ گوش ءَ کناں ھچ نہ گشاں، آ وتی وڑ ءَ لبجیت، من بس آئی ءِ گپاں گوشداراں من ھمے سما کناں، آئی ءِ گپانی پسہ منی کر ءَ نیست انت، من آئی ءَ را ھچ گشت نہ کناں اے گشت ھم نہ کناں کہ نوں من اتک نہ کناں پرچا کہ من اے راہ ءِ مساپراں، اے راہ ءِ مساپر واتر نہ کناں. اے سپر یک ءُ دو روچی سپر یے نہ انت. اے سپر بلکیں انچو آسر نہ بیت، بازیں پندے برگی انت، تن ءُ گژن سگگی انت ھمک جیڑھانی دیمپانی کنگی انت من گوں آئی گپاں ھمے جیڑگاں کپاں، داں وت گوانکو ءَ کٹ کنت من ءَ سما نہ کپیت داں دیراں سما کناں من گوں مردمے ءَ گپ ءَ بیتگ آں
دگہ یک روچے آئی ءَ پون کت من پہ آئی ءَ را مسکرا گشت من اتکگ آں بازار ءَ آں کمو رند تر ءَ لوگ ءَ کایاں منی گپ ھلاس نہ بوت کہ آئی ءِ دپ ءَ در اتک تو دروگ بندئے، تو نیاتکگ ئے، ھشک ءَ گش ئے من اتکگاں من زاناں تو نیائے، آئی ءِ اے گپاں من مار ات کہ آ چہ من چٹ دل یکیم انت، آ زانت من نیا آں نی، واتر نباں.
چیزے روچ گوستگ ات کہ من گوں آئی ءَ گپ نہ کتگ ات من زانت دگہ ھچ نہ گش ایت بس گلگ کنت چیزے روچ ءَ رند من پد ءَ پون کت گوں آئی گپ کت گوں “ھلو” کنگ ءِ لوڈ ءَ گش ایت تو کدی کائے؟ من ھچ نہ گشت ھاموش اِت انت. پیسریگیں وڑ ءَ آ گپ ءَ اَت من گوشداران اِت اَنت. گش ایت درست اتکگ انت، لالا اتکگ، تو نیا ئے.
منی دپ ءَ دراتک کہ تو بیا، چو پہ بزگی پسہ دات منا کئے کاریت من اتک نہ کناں تو دورئے، من گار باں ھمے گپانی تہ ءَ دگہ جتے کہ بالی گراب چداں گوز انت من بالی گراباں چاراں من گشاں بلکیں تو گون ئے، اے گپ ھلاس نہ کت ءُ
دگہ گپ یے کت ئے، تو نیا ئے گڑا من ءَ کے زوریت؟؟
آئی ءِ اے گپاں گوں اے ساھتاں زندگی گش ئے پہ من مانش یے ءِ رنگ ءَ ات، گش ئے ھمک نیمگ ءَ تھاری ءَ مانشانتگ ات من ھچ نہ گشت ءُ گوشدارگ ءَ اتاں. آئی گپاں پد ءَ گش ایت بُز زاتگ انت ما بُھلی وارتگ تو نیاتکگ ئے.
آکر ءَ آئی ءَ بس نہ کت من گشت گوانکو ءِ چارج ھلاس انت باندا گپ کناں من اجازت کت.
ھمے ساھت پہ گلوتگی گوشگ ءَ لگ ات اگاں تو نیا ئے من گوں تو زھر باں.